WTI ร่วงกว่า 2% หวั่นเฟดขึ้นดอกเบี้ย ฉุดดีมานด์ลด-จับตาสต๊อกน้ำมันดิบสหรัฐฯ
WTI ร่วงกว่า 2% ลงมาเหลือ 79.18 เหรียญ/บาร์เรล คาดนักลงทุนเพิ่มน้ำหนักคาด “เฟด” ขึ้นดอกเบี้ยอีก หวั่นทำเศรษฐกิจถดถอย กระทบความต้องการใช้น้ำมันลดลง พร้อมจับตาสต๊อกน้ำมันดิบสหรัฐฯ วันนี้
WTI ร่วงกว่า 2% หลุด 80 เหรียญ/บาร์เรล หวั่นเฟดขึ้นดอกเบี้ย ทำเศรษฐกิจถดถอย กระทบความต้องการใช้น้ำมันลดลง พร้อมจับตาสต๊อกน้ำมันดิบสหรัฐฯ
19 เม.ย. 2566

สัญญาน้ำมันดิบ WTI ดิ่งลงกว่า 2% หลุดระดับ 80 ดอลลาร์/บาร์เรลในวันนี้ (19 เม.ย.66) ขณะที่นักลงทุนวิตกว่าการปรับขึ้นอัตราดอกเบี้ยของธนาคารกลางสหรัฐ (เฟด) จะส่งผลให้เศรษฐกิจสหรัฐเผชิญภาวะถดถอย และกระทบต่อความต้องการใช้น้ำมัน
นอกจากนี้ ราคาน้ำมันยังถูกกดดันจากการแข็งค่าของดอลลาร์ ซึ่งจะลดความน่าดึงดูดของสัญญา โดยทำให้สัญญาน้ำมันมีราคาแพงขึ้นสำหรับผู้ถือครองเงินสกุลอื่น
โดย ณ เวลา 21:04 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX ลบ 1.71 ดอลลาร์ หรือ 2.11% สู่ระดับ 79.18 ดอลลาร์/บาร์เรล
ทั้งนี้นักลงทุนเพิ่มน้ำหนักต่อคาดการณ์ที่ว่า เฟดจะปรับขึ้นอัตราดอกเบี้ย 0.25% ในการประชุมเดือนพ.ค.เพื่อสกัดเงินเฟ้อ
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 88.7% ที่เฟดจะปรับขึ้นอัตราดอกเบี้ย 0.25% สู่ระดับ 5.00-5.25% ในการประชุมวันที่ 2-3 พ.ค. และให้น้ำหนักเพียง 11.3% ที่เฟดจะคงอัตราดอกเบี้ยที่ระดับ 4.75-5.00%
นายราฟาเอล บอสติก ประธานเฟด สาขาแอตแลนตา กล่าวว่า เขาคาดว่าเฟดจะปรับขึ้นอัตราดอกเบี้ยอีก 1 ครั้ง ก่อนที่จะพักการดำเนินการด้านดอกเบี้ยเพื่อพิจารณาถึงผลกระทบต่อเศรษฐกิจจากการที่เฟดใช้นโยบายคุมเข้มทางการเงิน
อย่างไรก็ดี นายบอสติกกล่าวว่า เฟดจะยังไม่ปรับลดอัตราดอกเบี้ยในปีนี้ เนื่องจากเงินเฟ้อยังคงอยู่ในระดับสูง เมื่อเทียบกับเป้าหมายที่ระดับ 2% ของเฟด แม้เจ้าหน้าที่เฟดหลายรายระบุเตือนในการประชุมเดือนมี.ค.ว่าสหรัฐอาจเผชิญภาวะเศรษฐกิจถดถอยในปีนี้
ถ้อยแถลงดังกล่าวของนายบอสติกสวนทางคาดการณ์ของตลาด ซึ่งมองว่าเฟดจะปรับลดอัตราดอกเบี้ย 0.50% ก่อนสิ้นปี 2566
ขณะเดียวกัน นักลงทุนเพิ่มน้ำหนักต่อคาดการณ์ที่ว่า ธนาคารกลางอังกฤษ (BoE) จะปรับขึ้นอัตราดอกเบี้ยในการประชุมเดือนพ.ค. หลังอังกฤษเปิดเผยตัวเลขเงินเฟ้อสูงกว่า 10% และอยู่ในระดับสูงสุดของยุโรปตะวันตก
ก่อนหน้านี้ BoE คาดการณ์ในเดือนก.พ.ว่า เงินเฟ้อจะชะลอตัวสู่ระดับ 9.2% ในเดือนมี.ค.
ผลสำรวจล่าสุดพบว่า นักลงทุนให้น้ำหนัก 97% ที่ BoE จะปรับขึ้นอัตราดอกเบี้ย 0.25% ในการประชุมนโยบายการเงินในเดือนพ.ค. เพิ่มขึ้นจากระดับ 82% เมื่อวานนี้
ตลาดจับตาการเปิดเผยสต๊อกน้ำมันดิบของสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ หลังจากที่สถาบันปิโตรเลียมอเมริกา (API) เปิดเผยว่าสต็อกน้ำมันดิบลดลง 2.68 ล้านบาร์เรลในสัปดาห์ที่แล้ว